《送李容甫归北都》
宋代·释斯植

先生读书不下堂，堂上有客语浪浪。
弟子出观如堵墙，怪君眉彩生光芒。
北都晁夫子，一别久相望。
君来道信问，使我开肺肠。
三日不改服，犹觉芝兰香。
平生寡投分，一笑且云乐。
殷勤发黄卷，钝吻悭应酢。
大杵撞哑钟，已厌音响恶。
更惭河伯观，未易穷海若。
索寞岁华晚，飕飕黄叶秋。
归心剧流水，忽忽不可留。
固知此鲈鲸，肯托寻常沟。
直须见老聃，可化南荣俦。
海州岁有冲天鹄，卵如萍实光琢玉，
蜀鸡眇然何敢伏。羽成不须求日浴，
一举将惊万人目。

作者简介：释斯植，字建中，号芳庭，武林（今浙江杭州）人。曾住南岳寺，晚年筑室天竺，曰水石山居。与同时诗人胡三省、陈起等多有唱酬。《南宋六十家小集》收有《采芝集》及《采芝续稿》各一卷（续稿有理宗宝祐四年自跋）。事见本集及《续稿跋》。　释斯植诗，以汲古阁影宋抄《南宋六十家小集》本为底本，《采芝集》编为第一卷，《采芝续稿》编为第二卷。校以读画斋本《南宋群贤小集》（简称群贤集）。新辑集外诗附于卷末。